CELEX: 22017D0958
Language: sk
Date: 2015-11-30 00:00:00
Title: Rozhodnutie Asociačného výboru EÚ – Čile č. 2/2015 z 30. novembra 2015, ktorým sa nahrádza článok 12 hlavy III prílohy III k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej, o priamej doprave [2017/958]

7.6.2017   
            
            
               SK
            
            
               Úradný vestník Európskej únie
            
            
               L 144/35
            
         ROZHODNUTIE ASOCIAČNÉHO VÝBORU EÚ – ČILE č. 2/2015
   z 30. novembra 2015,
   ktorým sa nahrádza článok 12 hlavy III prílohy III k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej, o priamej doprave [2017/958]
   ASOCIAČNÝ VÝBOR EÚ – ČILE,
   so zreteľom na Dohodu o pridružení medzi Európskym spoločenstvom a jeho členskými štátmi na strane jednej a Čilskou republikou na strane druhej (1), a najmä na článok 38 prílohy III k uvedenej dohode,
   keďže:
   
               (1)
            
            
               Podľa článku 12 hlavy III prílohy III k Dohode o pridružení medzi Európskym spoločenstvom a jeho členskými štátmi na strane jednej a Čilskou republikou na strane druhej (ďalej len „dohoda“) sa preferenčné zaobchádzanie uplatňuje len na tovar spĺňajúci požiadavky prílohy III, ktorý sa prepravuje priamo medzi Čilskou republikou (ďalej len „Čile“) a Európskou úniou.
            
         
               (2)
            
            
               Čile a Európska únia uzavreli od nadobudnutia platnosti dohody viacero obchodných dohôd, ktoré hospodárskym subjektom umožnili prispôsobiť vývoznú stratégiu v záujme šetrenia nákladov a lepšej reakcie na trhový dopyt.
            
         
               (3)
            
            
               Čile a Európska únia sa dohodli na zmene článku 12 hlavy III prílohy III k dohode s cieľom zvýšiť flexibilitu pre hospodárske subjekty,
            
         PRIJAL TOTO ROZHODNUTIE:
   Článok 1
   Článok 12 hlavy III prílohy III k dohode o priamej doprave sa nahrádza textom uvedeným v prílohe k tomuto rozhodnutiu.
   Článok 2
   Toto rozhodnutie nadobúda účinnosť 90 dní po dni vykonania posledného oznámenia strán o dokončení potrebných vnútroštátnych právnych postupov.
   
      V Bruseli 30. novembra 2015
      
         
            Za Asociačný výbor EÚ – Čile
         
         Edgardo RIVEROS
         
            námestník ministra zahraničných vecí, Čilská republika
         
         Roland SCHAEFER
         
            výkonný riaditeľ pre Ameriku, ESVČ
         
      
   
   
      (1)  Ú. v. ES L 352, 30.12.2002, s. 3.
   
      PRÍLOHA
      
         „Článok 12
         Priama doprava
         1.   Preferenčné zaobchádzanie podľa tejto dohody sa uplatňuje len na výrobky spĺňajúce požiadavky stanovené touto prílohou, ktoré sa prepravujú priamo medzi Európskou úniou a Čile. Výrobky však možno prepravovať cez iné územia s prekládkou či dočasným uskladnením na týchto územiach, ak zostanú pod dohľadom colných orgánov v krajine tranzitu alebo uskladnenia a ak sa s nimi neuskutočňujú iné operácie, než je pridávanie alebo upevňovanie značiek, štítkov alebo pečatí, vyloženie, opätovné naloženie, rozdeľovanie zásielok alebo akákoľvek operácia určená na ich uchovanie v dobrom stave.
         2.   Požiadavka v odseku 1 sa považuje za splnenú, ak colné orgány nemajú dôvod o tom pochybovať. V takých prípadoch môžu colné orgány žiadať, aby dovozca dokázal splnenie podmienok akýmkoľvek primeraným spôsobom vrátane zmluvných prepravných dokladov, ako sú napríklad nákladné listy, alebo v podobe faktických či konkrétnych dôkazov založených na označení alebo číslovaní balení alebo akýchkoľvek dôkazov týkajúcich sa samotného tovaru.“